山中月夜草色香烈頗如昔年上庸鹿門之遊感而爲詩
作者：張嵲
朝代：宋

paragraphs: 月淡雲始合，沉沉山樹清。
露濡幽氣馥，澗草不知名。
既念上庸隠，復懷鹿門行。
暌離馳歲月，南北異平生。
况抱懷昔念，存没感中情。
緬懷故園月，亦傍山河明。
花發因風散，溪流度石平。
當時游矚地，何人復再經。
客心徒搔搔，夜色自冥冥。
蕭散詎爲適，祗今悲憤盈。